I årene med aktivt feltarbeid nådde Sundt å reise over store deler av Norge. Den første lange turen på offentlig stipend gikk over Østlandet til Trondheim og nord til Namdalen, gjennom Romsdalen og Gudbrandsdalen. Seinere granskingsferder gikk blant annet til Østfold, Røros og kystdistriktene mellom Bergen og Kristiansand. Materialet han samlet utgjør noe av det viktigste grunnlaget vi i dag har for å si noe om alminnelige menneskers livskår på midten av 1800-tallet.